b"\n_START_ARTICLE_\nCan Coll (Cerdanyola del Vall\xc3\xa8s)\n_START_SECTION_\nHist\xc3\xb2ria\n_START_PARAGRAPH_\nAnteriorment al 1495 era coneguda com a Manso Portell, per\xc3\xb2 en aquest any un fogatge ja parla d'una persona amb el cognom Coll com a propietari. Al llarg dels segles posteriors, la masia creix i s'amplia diverses vegades, fins a la construcci\xc3\xb3 de la capella adossada a la casa el 1845. Al llarg del temps se li va afegir tot un seguit de cossos i depend\xc3\xa8ncies agr\xc3\xadcoles ordenades al voltant d'un gran pati i, al segle XIX, la capella. A l'exterior hi ha l'era i una bassa. Tot i el pes de les activitats forestals, el conreu de la vinya i la producci\xc3\xb3 de vi van ser les activitats agr\xc3\xadcoles m\xc3\xa9s importants que s'hi desenvolupaven._NEWLINE_La fam\xc3\xadlia Coll va ser molt influent a Cerdanyola i hom diu que el com\xc3\xba de Sant Mart\xc3\xad es va reunir en alguna ocasi\xc3\xb3 a la masia. Va ser adquirida l'any 1928 (escripturada el 1935), quasi e estat de ru\xc3\xafna, per Joan Serra Sian, que hi va fer grans obres i la va convertir en una explotaci\xc3\xb3 agr\xc3\xadcola moderna. El 1987, la finca \xc3\xa9s adquirida per la Corporaci\xc3\xb3 Metropolitana de Barcelona, i, un any despr\xc3\xa9s, es rehabilita una part de la masia i s'inaugura el Centre d'Educaci\xc3\xb3 Ambiental Can Coll. Ha sigut reformada en diverses ocasions, la darrera el 1992. Avui, a m\xc3\xa9s de centre d'educaci\xc3\xb3 ambiental del Parc Natural de la Serra de Collserola, que acull escolars d'educaci\xc3\xb3 infantil, prim\xc3\xa0ria i grups d'Eso i Batxillerat, funciona tamb\xc3\xa9 com a centre d'informaci\xc3\xb3 i acollida del Parc els diumenges.\n_START_SECTION_\nEdifici\n_START_PARAGRAPH_\nCan Coll, situada a Valldaura, \xc3\xa9s formada per un conjunt d'edificis de diverses \xc3\xa8poques i estils. L'edifici principal t\xc3\xa9 planta baixa, un pis i golfes, amb coberta de teula a quatre vessants. La fa\xc3\xa7ana principal, a migdia, \xc3\xa9s formada per dos cossos unificats d'estructura sim\xc3\xa8trica i dues construccions laterals afegides. El cos esquerre presenta una gran porta d'acc\xc3\xa9s adovellada d'arc de mig punt; la resta d'obertures s\xc3\xb3n rectangulars i estan emmarcades en pedra a la planta i al pis, i d'arc escarser a les golfes. El cos dret t\xc3\xa9 la porta d'arc escarser, i la resta d'obertures s\xc3\xb3n de la mateixa tipologia que les de la banda esquerra. A la part davantera hi ha un altre edifici de ma\xc3\xb3, unit a la construcci\xc3\xb3 principal per una tanca que delimita un gran pati. Aquest segon edifici s'obre al paisatge de Collserola mitjan\xc3\xa7ant una gran terrassa amb columnes salom\xc3\xb2niques de ma\xc3\xb3. S\xc3\xb3n remarcables els jardins."